
V I L J A N D I  L I N N
LINNAVOLIKOGU


REVISJONIKOMISJONI
KOOSOLEKU PROTOKOLL

Viljandi 									21. mai 2026  nr 1-12/26/6

Algus kell 10.00, lõpp kell 12.30

Koosolekut juhatas: Are Tints
Protokollis: Sirli-Mai Nurka
Võtsid osa liikmed: Harri Juhani Aaltonen, Kaido Kivisild (Teams), Ivar Kommisaar, Johan-Kristjan Konovalov, Peedu Põld, Are Tints, Gunnar Veermäe
Võtsid osa teenistujad: rahandusameti juhataja Ülle Allik, haldusameti juhataja Andres Mägi, linnapea Jaak Pihlak, õigusteenistuse juht Margit-Marit Raudsepp, linnasekretär Ene Rink, abilinnapea Silvia Takkel

Koosolek toimus füüsiliselt raekojas ja elektrooniliselt Microsoft Teamsi vahendusel.
Läbirääkimised päevakorra asjus.

Komisjon kinnitas päevakorra.

PÄEVAKORD:
1. Viljandi linna 2026. aasta I lisaeelarve (2026/72)
2. Viljandi Linnavalitsuse tegevus seoses hankelepingu „Väliheakorrateenus Viljandi linna hoonestatud kinnistutel“ täitmisega (lepingupartner Vilson Trade OÜ) (jätkamine)
3. Ülevaade kütusekaartide kasutamisest Viljandi linna struktuuriüksustes
4. Muud küsimused


PÄEVAKORRAPUNKT NR 1
Viljandi linna 2026. aasta I lisaeelarve (2026/72)
KUULATI:
J. Pihlak – Viljandi linnavalitsus on koostanud 2026. aasta I lisaeelarve eelnõu, mille eesmärk on teha muudatusi eelarveridade täpsustamiseks, sihtrahade lisamiseks ja vähendamiseks, põhitegevuse ja investeerimistegevuse tulude ja kulude mahu muutmiseks. Tulude ja kulude mahtude muudatused on võrdsed – 53 977 eurot.

OTSUSTATI:
Juhtivkomisjon eelnõu ei toetanud, mistõttu revisjonikomisjonis hääletust ei toimunud.

PÄEVAKORRAPUNKT NR 2
Viljandi Linnavalitsuse tegevus seoses hankelepingu „Väliheakorrateenus Viljandi linna hoonestatud kinnistutel“ täitmisega (lepingupartner Vilson Trade OÜ) (jätkamine)
KUULATI:
A. Tints teatas, et jätkatakse antud teemaga ning vahepeal on saadud vastused küsimustele, mis I. Kommisaar eelmisel komisjoni koosolekul komisjoni esimehele edastas. Neile on vastanud õigusteenistuse juht.

J.-K. Konovalov tõi arutelu käigus esile vajaduse hinnata auditi tellimise võimalust hangete läbiviimise kontrollimiseks, täpsustada hangete tingimusi ja sisu ning selgitada hankelepingute täitmise jälgimise ja järelevalve korraldust.

A. Tints tegi ettepaneku reguleerida linnavalitsuse töökorralduses renditööjõu kasutamine, sealhulgas sätestada teavitamiskohustus renditööjõu kasutamise korral.

Arutati ka Viljandi linna hankekorra ülevaatamise vajadust ning selgitada välja, kas renditööjõud kuulub korda või kas ta peab seal olema või mitte. Juhul kui ilmneb vajadus hankekorra muutmiseks või ajakohastamiseks, võetakse see revisjonikomisjoni tööplaanis eraldi teemana käsitlusele. Komisjon arutas, et hankekorra ülevaatamine võiks jääda sügisperioodile, eeldatavalt septembris või oktoobris.

K. Kivisild lahkus koosolekult 11.33.

J.-K. Konovalov tegi ettepaneku hinnata ja kontrollida lepingu täitmise vastavust lepingutingimustele, tuua välja kõik kõrvalekalded ja erisused ning anda hinnang võimalike rikkumiste raskusastmele. Rikkumised jaotada kategooriasse oluline ja väheoluline rikkumine koos põhjendustega. Linnavalitsuselt oodatakse vastavat ülevaadet järgmiseks revisjonikomisjoni koosolekuks, 4. juuniks.

OTSUSTATI:
1. Teha linnavalitsusele ettepanek korrastada leping vastavalt tegelikule töökorraldusele ning viia vajalikud muudatused lepingusse sisse.
2. Linnavalitsusel koostada ülevaade hankelepingu täitmisest, sealhulgas:
· hinnata lepingu täitmise vastavust lepingutingimustele;
· tuua välja kõik lepingu täitmisel esinenud kõrvalekalded ja erisused võrreldes lepingus sätestatuga;
· anda hinnang võimalike rikkumiste olulisusele, eristades olulised ja väheolulised rikkumised ning lisades põhjendused.
Esitada vastav ülevaade revisjonikomisjonile järgmiseks koosolekuks, mis toimub 4. juunil.
3. Vajadusel võtta Viljandi linna hankekorra ülevaatamine revisjonikomisjoni tööplaani eraldi teemana sügisperioodil.


PÄEVAKORRAPUNKT NR 3
Ülevaade kütusekaartide kasutamisest Viljandi linna struktuuriüksustes
KUULATI:
A. Mägi andis ülevaate kütusekaartide kasutamisest Viljandi linna struktuuriüksustes. Tutvustati kütusekaartidega seotud hanget ning selgitati, kes vastutavad ametiautode ja kütusekaartide kasutamise eest.

Arutelu käigus tõstatati küsimus kütusekaartide kasutamise kontrollimise kohta. I. Kommisaar tegi ettepaneku, et revisjonikomisjon võiks teostada kontrolli vähemalt üks kord aastas ning tema võib sellega tegeleda.

J.-K. Konovalov tegi ettepaneku järgmiseks koosolekuks koostada linnavalitsusel ülevaade sellest, kas Viljandi linnas on olemas ühtne kütusekaartide kasutamise kord ning kuidas toimub aruandlus. Samuti leiti, et juhul kui vastav kord puudub, tuleks teha ettepanek selle väljatöötamiseks.

OTSUSTATI:
1. Kord aastas küsida rahandusametilt ülevaade ja väljavõte kütusekaartide kasutamise kohta.
2. Teha linnavalitsusele ettepanek ühtlustada kütusekaartide kasutamise kord ja aruandlus, et kõik allasutused lähtuksid ühtsetest põhimõtetest.
3. Revisjonikomisjon esitab omapoolsed ettepanekud kütusekaartide kasutamise korra väljatöötamiseks, kui kord puudub.


PÄEVAKORRAPUNKT NR 4
Muud küsimused
KUULATI:
A. Tints andis ülevaate, et järgmise koosoleku päevakorda on kavandatud majandusaasta aruanne. Lisaks tööplaanist lähtuvalt andis ülevaate arengukavast ja reservfondi kasutamisest. Kuna käsitletava teema maht oli väike, ei peetud vajalikuks komisjoni kutsuda ametnikku ettekannet tegema. Vajaduse korral on võimalik ametnik kutsuda komisjoni järgmisele koosolekule ning küsida täiendavaid küsimusi.

OTSUSTATI:
Informatsioon võtta teadmiseks.


(allkirjastatud digitaalselt)					(allkirjastatud digitaalselt)
Are Tints							Sirli-Mai Nurka
koosoleku juhataja						protokollija

